Mensehandel: 57 kinders in plek van veiligheidDie vragmotor waarin die kinders vervoer is (Foto: SAPD) Die polisie het Dinsdag bevestig altesaam 57 kinders is uit die kloue van ŉ mensehandelnetwerk gered. Dié kinders, almal van Malawi en wat sonder dokumentasie die land ingesmokkel is, is tans in ŉ plek van veiligheid waar hulle onder waarneming is en behandel word. Lt.genl. Khomotso Phahlane, waarnemende nasionale polisiekommissaris, het tydens ŉ mediakonferensie in Pretoria gesê die kinders is oor die naweek in Noordwes deur die Boitekong-polisie gered. “Die kinders is in die geslote bak van ŉ afleweringsvragmotor vervoer. Toe die polisie die vragmotor oopmaak, het twee van die groep kinders uit die bak uit geval,” het Phahlane gesê. Die vragmotorbestuurder en twee verdagtes is in hegtenis geneem. Hulle is ook Malawiërs tussen 25 en 36 jaar oud en het Dinsdagoggend in die Rustenburg-landdroshof verskyn op aanklag van mensehandel. Die saak is uitgestel en hulle bly in aanhouding. Die Malawiese ambassade het die polisie met tolkwerk bygestaan toe die kinders gered is. Altesaam 18 van die kinders is meisies en 39 is seuns. Phahlane het gesê slagoffers van mensehandel word vir verskeie soorte misdrywe gebruik. “Ons span werk saam met Malawiese owerhede om ondersoek in te stel om te bepaal hoe hulle oor die grens gekom het en wat hul eindbestemming sou wees.” Meer inhegtenisnemings word verwag.